ওয়াজীহ্ রাজীব। পুরো নাম ওয়াজীহ্ আল্ হাসান রাজীব। জন্ম ২২ জানুয়ারী ১৯৭৬, টাঙ্গাইল শহরের কলেজ পাড়ায়। পিতার সরকারী চাকুরীর সুবাদে ৭ম শ্রেণী পর্যন্ত দেশের বিভিন্ন জেলার দশটি স্কুলে পড়া লেখার পর ঝিনাইদহ ক্যাডেট কলেজের কঠিন বেষ্টনীতে এসে থিতু হওয়া। এসএসসি ও এইচএসসি এখান থেকেই যথাক্রমে ১৯৯২ ও ১৯৯৪ সালে। এর পর পড়াশোনা ঢাকা বিশ্ববিদ্যালয়ের ইংরেজী বিভাগে এবং পরবর্তীতে অস্ট্রেলিয়ার মেলবোর্নের ইউনিভারসিটি অফ ব্যালারাট এবং ভিক্টোরিয়া ইউনিভারসিটিতে। পেশায় শিক্ষক। ছেলেবেলায় প্রিয় খেলা ছিল বাবার সাথে ছন্দ মিলিয়ে কথা বলা। কবিতার প্রতি তার ঝোঁকটা সেখান থেকেই। এর পর স্কুল কলেজের ম্যাগাজিনে লেখা। মা, বাবা এবং বন্ধুদের উৎসাহ ছিল অফুরন্ত। মাঝখানে অনেক দিন বিরত থাকলেও অস্ট্রেলিয়ার মেলবোর্নে প্রবাস জীবনে কবিতাই হয়ে ওঠে প্রিয়তম আশ্রয়। এবার ২০১২ সালের গ্রন্থ্যমেলায় প্রথমবারের মত তার কবিতার বই প্রকাশিত হয়েছে। বইটির নাম হচ্ছে- ‘ধবল তুষার হয়ে ঝরে পড়ে মৃত বালিহাঁস’।